**Pályázati lehetőség a települési önkormányzatok számára az illegális hulladéklerakók felszámolására**

*Az Innovációs és Technológiai Minisztérium (ITM) az Országos Hulladékgazdálkodási Terv céljainak megvalósítása érdekében nyilvános pályázati felhívást tesz közzé települési önkormányzatok számára.*

A támogatás célja a közterületen fellelhető illegálisan lerakott, elhagyott hulladék felszámolásának (elszállításának és kezelésének) elősegítése. Az ITM az illegális hulladéklerakók felszámolását prioritásként kezeli, a hulladék keletkezés megelőzését a fenntarthatóság egyik kulcsfontosságú elemének tekinti.

Az ITM „Az illegális hulladéklerakók felszámolása" című pályázat tervezése során arra törekedett, hogy az ország teljes területén, a települési önkormányzatok lehető legszélesebb körének legyen lehetősége pályázatot benyújtani.

A támogatás egyszeri, vissza nem térítendő támogatásnak minősül, amelynek rendelkezésre bocsátása előfinanszírozással történik. A támogatás intenzitása 100%, az egy pályázattal elnyerhető támogatás összege legalább 500.000,- Ft, legfeljebb 3.000.000,- Ft.

A pályázat benyújtásának időszaka: 2019. 01. 28. – 2019. 02. 28.

Pályázni a benyújtási időszakon belül a rendelkezésre álló 240.000.000,- Ft forrás kimerüléséig lehet. A várhatóan támogatásra kerülő pályázatok száma 80.

Felhívjuk az érdeklődők figyelmét arra, hogy a pályázati kiírás és az ahhoz kapcsolódó dokumentumok a [www.kormany.hu](http://www.kormany.hu) oldalról tölthetőek le.

A támogatással kapcsolatban felvilágosítás kérhető a kkszf.szerzodes@itm.gov.hu e-mail címen.